
Oppdal kommune

Postboks 10

7340 Oppdal


04/4645  ARTS-VI-KMV
01.06.2004

445.21

Fellingstillatelse på bjørn- Oppdal kommune

Vi viser til søknad fra Sunndal kommune på vegne av Sunndal og Oppdal kommuner datert 19.05.04,

der det søkes om fellingstillatelse på 1 bjørn i disse to kommuner, subsidiært betinget fellingstillatelse. Vi viser også til direktoratets avslag på denne søknaden datert 25.05.04. 
Bakgrunn

Bakgrunnen for søknaden av 19.05.04 var dokumenterte tap forårsaket av bjørn på sau i Oppdal og

Sunndal kommuner i midten av mai måned. Det ble den 13.05.04 dokumentert skader forårsaket av bjørn på 8 værer på et inngjerdet beite i Oppdal kommune. I tillegg ble det registrert skade antatt forårsaket av bjørn på 2 søyer i Sunndal kommune den 16.05.04. 

Direktoratet avslo søknaden om fellingstillatelse på bjørn den 25.05.04. Til grunn for direktoratets avslag lå først og fremst det faktum at det på det aktuelle tidspunktet ikke forelå noen akutt skadesituasjon. 
Direktoratets vurdering

Det rettslige grunnlaget for avgjørelsen er Lov av 29. mai 1981 nr 38 om viltet (viltloven) 

§ 12 jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jf. § 2, hvor det fremgår: 

Viltloven § 12:

Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)

Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe og tamrein skal bli minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)

Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.

Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.

Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.

Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand 

b. områdets betydning som beitemark 

c. skadenes omfang og utvikling 

d. potensialet for framtidige skader.

I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 

Ved behandlingen av St.meld. nr. 15 (2003-2004), jf. Innst. S. nr. 174 (2003-2004), fastsatte Stortinget nye bestandsmål for bjørn i Norge. Det settes nå et nasjonalt bestandsmål på 15 årlige ynglinger av bjørn. Til sammenligning er det svenske bestandsmålet for bjørn på 100 årlig ynglinger. Når det gjelder fordelingen av de nasjonale bestandsmålene, er det i St.meld. nr. 15 (2003-2004) lagt vekt på hensynet til å sikre sammenhengende rovviltbestander på tvers av regiongrenser og landegrenser, ettersom dette gir en større robusthet for overlevelse både på kort og lang sikt. Inntil de regionale bestandsmålene er fastsatt i de ulike regionene, vil direktoratet legge til rette for en forvaltning av rovvilt innenfor de nye nasjonale bestandsmålene fastsatt av Stortinget. 

Det legges opp til en avvikling av dagens kjerneområder for bjørn fra 1. april 2005, men pr dato praktiseres fortsatt prinsippet om kjerneområdeforvaltning for bjørn i Norge.
Det ble den 31.05.04 dokumentert skader forårsaket av bjørn på 3 søyer på et inngjerdet beite i Oppdal kommune. En søye ble funnet drept, de to andre var skadet og en av disse måtte avlives grunnet alvorlige skader. Området er det samme som det området der det ble dokumentert skader forårsaket av bjørn på 8 værer den 13.05.04.   

I henhold til forskriftens § 3 skal en avgjørelse om felling bygge på en helhetsvurdering av skadenes

betydning i forhold til behovet for vern av rovvilt, sett i henhold til prinsippet om differensiert

forvaltning. Av forskriftens formålsbestemmelse følger også at felling bare kan iverksettes dersom det

ikke foreligger noen annen tilfredsstillende løsning. Direktoratet har vurdert skadenes omfang og

utvikling opp mot bestandssituasjonen for bjørn, muligheten til å ta ut det skadevoldende individet og

mulighetene for å gjennomføre andre forebyggende tiltak. Med bakgrunn i nye dokumenterte bjørneskader i området, finner direktoratet grunnlag for å iverksette fellingstillatelse i området. Det er lagt særlig vekt på potensialet for fremtidige skader i området. 

Det aktuelle området ligger utenfor kjerneområdet for bjørn i Sør-Norge. Dette innebærer blant annet

at terskelen for at skadefellingstillatelse kan gis vil være lavere enn innenfor kjerneområdet. 

Ut fra vurderingene ovenfor, og med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2, fatter direktoratet vedtak om felling av en bjørn innenfor nærmere avgrenset område. Denne tillatelsen ble gitt muntlig den 31.05.04 kl. 22.50. 

Følgende vilkår er knyttet til iverksettelse av fellingstillatelsen:

1.  Fellingstillatelsen omfatter en bjørn og fellingsområdet omfatter sørvestre deler av Oppdal kommune avgrenset av RV 70 i nord og E6 i øst . Fellingsområdet bør om mulig begrenses til det (de) aktuelle skadeområde(ne), og målrettes mot det aktuelle individet. Verneformålet eller reglene som gjelder vernede områder kan medføre at slike områder må unntas fra fellingstillatelsen. Kommunen må avklare dette på forhånd og evt. innskrenke fellingsområdet ytterligere. 
2.  Fellingstillatelsen gjelder for tidsrommet mandag 31.05.2004 kl. 22.50 til mandag 07.06.2004 kl. 12.00. Dersom det i løpet av den perioden fellingstillatelsen gjelder blir dokumentert nye skader på sau forårsaket av bjørn, eller det av andre årsaker er grunn til å tro at skadegjøreren oppholder seg i det aktuelle området, vil direktoratet/ fylkesmannen vurdere behovet for å forlenge perioden fellingstillatelsen gjelder for.

3.  Det er kun jegere som er oppnevnt av kommunen som kan delta i fellingsforsøket. Ved iverksetting av fellingstillatelsen skal det utarbeides en liste hvor navn og fødselsdato på alle deltakere i fellingslaget fremgår. Deltakere i fellingslaget skal kunne fremvise denne listen som dokumentasjon på deltakelse, og listen skal også oversendes til direktoratet, fylkesmannen eller politimyndighet ved forespørsel. Alle deltakere i fellingslag skal være kjent med dette brevets innhold og eventuelt ytterligere begrensninger/vilkår gitt av direktoratet/fylkesmannen/kommunen, samt de generelle gjeldende bestemmelser i viltloven og forvaltningsforskriften. Dersom kommunen ønsker det, kan det bes om bistand fra Statens naturoppsyn (SNO) i fellingsforsøket. 

4.  Ved felling skal det benyttes våpen og ammunisjon godkjent for storviltjakt, jf. forskrift om utøvelse av jakt og fangst, fastsatt av Direktoratet for naturforvaltning den 22. mars 2002, jf. § 15 og 16.
5.  Med hensyn til bruk av løs hund under forsøk på felling, må kommunen evt. gi dispensasjon fra båndtvangsreglene i hundeloven av 4. juli 2003 nr. 74.
6.  Fellingsforsøk og felling i henhold til denne tillatelsen kan skje uten hensyn til grunneierretten, jf. viltloven § 35. 

7.  Bjørn som blir felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning, Trondheim. 

8.  Felling skal omgående meldes til fylkesmannen og DN. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen/direktoratet krever dette.
9.  Den som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Fylkesmannen avgjør hvordan videre ettersøk skal ledes. Medlemmene i jaktlaget skal uten godtgjørelse, såfremt annet ikke er avtalt med fylkesmannen, bistå forvaltningsmyndighet eller politimyndighet i det videre ettersøk. Generelt for ettersøk av bjørn, jerv eller ulv gjelder bestemmelsen i forvaltningsforskriftens § 6. 

10.  Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt. 

11.  Direktoratet kan til enhver tid trekke tilbake fellingstillatelsen. 

Midler til administrasjon og organisering av jegerkorps ved førstegangs iverksetting av fellingstillatelser på jerv, bjørn og ulv kan belastes bevilgningen til forebyggende tiltak. Det gis ikke anledning til å benytte bevilgningen til lønn av lokalt organiserte jegere i forbindelse med iverksetting av fellingstillatelser. Dette er i tråd med Stortingets behandling av rovviltmeldingen fra 1997. Det gis heller ikke mulighet for å kompensere for evt. tapt arbeidsfortjeneste, leie av avløserhjelp, barnevakt eller lignende. Bevilgningen kan benyttes til evt. fellingsvederlag der fylkesmannen finner dette formålstjenlig. Kostnader til administrasjon/organisering og evt. fellingsvederlag bør ikke overstige kr 15.000,- for den enkelte fellingstillatelse. Videre avklaringer vedrørende dette tas opp med Fylkesmannen i Sør-Trøndelag. 

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Yngve Svarte e.f.
Terje Bø

Direktør artsavdelingen

